钦定古今图书集成/明伦汇编/官常典/第201卷 > 韦思谦
## 钦定古今图书集成/明伦汇编/官常典/第201卷 > 韦思谦

按《旧唐书》本传，思谦，郑州阳武人。本名仁约，字思谦。
以音类则天父讳，故称字。其先自京兆南徙，家于襄
阳。举进士，累补应城令。岁馀调选。思谦在官，坐公事
微殿，旧制多未叙进。吏部尚书高季辅曰：“‘自居选部，
今始得此一人，岂以小疵而弃大德’？擢授监察御史，
由是知名。尝谓人曰：‘御史出都，若不动摇山岳，震慑
州县，诚旷职耳’。”时中书令褚遂良贱市中书译语人
地，思谦奏劾其事，遂良左授同州刺史。及遂良复用，
思谦不得进，出为清水令。谓人曰：“吾狂鄙之性，假以
雄权，触机便发，固宜为身灾也。大丈夫当正色之地，
必明目张胆以报国恩，终不能为碌碌之臣保妻子
耳。”左肃机皇甫公义检校沛王府长史，引思谦为同
府仓曹，谓思谦曰：“公岂池中之物，屈公为数旬之客，
以望此府耳。”累迁右司郎中。永淳初，历尚书左丞、御
史大夫。时武𠋫将军田仁会与侍御史张仁袆不协
而诬奏之。高宗临轩问仁袆，仁袆惶惧，应对失次。思
谦历阶而进曰：“臣与仁袆连曹，颇知事由。仁袆懦而
不能自理，若仁会眩惑圣聪，致仁袆非常之罪，即臣
亦事君不尽矣。请专对其状。”辞辩纵横，音旨明畅，高
宗深纳之。思谦在宪司，每见王公，未尝行拜礼。或劝
之，答曰：“雕鹗鹰鹯，岂众禽之偶，奈何设拜以狎之？且
耳目之官，固当独立也。”初拜左丞，奏曰：“陛下为官择
人，非其人则阙。今不惜美锦，令臣制之，此陛下知臣
之深，亦微臣尽命之秋。”振举纲目，朝廷肃然。则天临
朝，转宗正卿。会官名改易，改为司属卿。光宅元年，分
置左右肃政台，复以思谦为右肃政大夫。大夫旧与
御史抗礼，思谦独坐受其拜。或以为辞，思谦曰：“国家
班列，自有差等，奈何以姑息为事耶？”垂拱初，赐爵博
昌县男，迁凤阁鸾台三品。二年，代苏良嗣为纳言。三
年，上表告老，请致仕，许之，仍加大中大夫。永昌元年
九月，卒于家。赠幽州都督。